
Весела Коледа и щастлива 2017 г.

Дали "Ние сами си слагаме рамки на работа и поведение"?

Изборът ми на много специален човек за интервю за "ВЯРА" не беше никак случаен. Точно в този брой ми се искаше да срещна нашите читатели с човек от най-високо качество. В много от броевете на вестника сме публикували статии от Николинка Димитрова,  но в този брой ще я представя в друга светлина. През месец септември 2016 в гр.Плевен се състоя Делегатско събрание на регионалната организация на СИБ- Плевен, на което за неин председател бе избрана г-жа Николинка Димитрова.

Николинка Димитрова е завършила Икономически техникум и повече от 20 години работи като счетоводител, последните 14 от които /до 1998/ в ОББ Плевен. От 2001г. започва работа като  организатор в КХУП в ж.к. „Дружба“, а от 2002на ул. "Гренадирска"34Б. Това я мотивира да се преквалифицира и завършва Социални дейности в СУ „Св. Климент Охридски“. Веднага записва магистърска програма „Управление на институции за социална работа“ и след дипломирането си е Магистър по социални дейности. В продължение на много години тя отдава неукротимия си дух и неизчерпаема енергия в  работа за добруването на хората с увреждания и по-специално в структурата на СИБ-Плевен. Била е в ръководството на съюза на територията на общината и региона. Можем спокойно да кажем, че именно Николинка Димитрова е един от хората, които зададоха стандартите и темпото на работа в съюза, съдържанието на дейността му. Това всички членове и активисти в СИБ-Плевен, повече или по-малко имат за пример и го следват като стандарт. Участва активно и в обществения живот, самодейността, прекрасна съпруга, майка и баба, един всеотдаен и обичан от много хора човек. Тъй като Николинка ми е много близък човек, ще си позволя да разговарям с нея в неофициална форма:

- Ще започна с един тривиален въпрос, който взех и за мото на нашия разговор. Дали "Ние сами си слагаме рамки на работа и поведение"? -Да, но според мен човек трябва реално да преценява конкретните условия, защото винаги има обстоятелства с които трябва да се съобрази определяйки собствените си рамки.

- Познават те почти всички инвалиди в общината и региона. Откога ти си свързана с тези хора и работиш за тях? -Вярно е, че с много хора с увреждания сме се срещали, с много сме се чували по телефон. Аз самата съм една от тях в резултат на вродено заболяване и това ми дава възможност да съм много наясно с проблемите. Член съм на СИБ от 1995 г., когато работех в ОББ и това ми даде възможност да се запозная с хората и да се присъединя към тях.

- Тези хора са много кадърни, със значителен потенциал  и в една умна държава такова истинско богатство трябва да бъде използвано пълноценно. Дали в действителност това е така? -Така е. За съжаление, много бавно и трудно се променят нагласите в обществото. Все още на хората с увреждания се гледа повече като на пасивни потребители нуждаещи се предимно от медицински грижи, отколкото на хора с потенциал и възможности в различни области.

- Считаш ли, че хората с увреждания(ХУ) са достатъчно ангажирани и активни във вземането на решения по въпроси, които се отнасят до тях? -Категорично НЕ! Обикновено решенията се вземат от чиновници,за да се отчете някаква дейност, а не да се постигне  реален ефект за нуждаещите се.

- Като обществена организация, отстоява ли СИБ интересите на инвалидите пред държавните, обществените и другите органи и организации в страната и чужбина? -СИБ е създаден  в София на 14 декември 1989 г. като обществена организация, която представлява и отстоява интересите на инвалидите пред държавните, обществените и другите органи и организации в страната и чужбина. От 2001 година СИБ е асоцииран член на Европейския форум на хората с увреждания, който е официално признат партньор на Европейската комисия и на Европейския парламент по проблемите на хората с увреждания. Това обаче все още не означава, че СИБ не среща трудности в постигане на целите си.
- Достига ли по подходящ начин и своевременно информацията до ХУ. Какво би направила за подробно популяризиране в медиите на изявите на ХУ в общината? -Според мен е много важно да се популяризират постиженията и добрите практики на ХУ за промените на нагласите, за които вече стана дума. Ето защо ще продължавам да търся контакти и  съдействието на медиите. 

- Мислиш ли да променяш нещо в работата на регионалната организация СИБ-Плевен? -Без да омаловажавам досегашната дейност в структурата ни, мисля да обърна повече внимание на екипната работа. 

- Достатъчни ли са действащите програми на съюза за рехабилитация на всички групи ХУ и какво би предложила в повече? -В момента работят програми за Трудова заетост и трудова рехабилитация, Социално подпомагане и хуманитарни дейности, Образование и възпитание, Транспортни бариери, Архитектурни бариери, Социални контакти, Интеграция чрез изкуство, култура, спорт и туризъм. Считам, че са обхванати достатъчно разнородни дейности, но тъй като в голямата си част би трябвало да се реализират съвместно със съответни лицензирани и оторизирани институции, бих предложила по добра координация помежду им.

- Достатъчно ли е адаптирана архитектурната среда в региона за ХУ и какво още може да се направи? -Направиха се някои неща в тази посока – от които доста успешни – но има още какво да се желае. А то е просто да се спазват изискванията на нормативната уредба по проблема. 
- Мислиш ли по въпроса за работа сред обществото за преодоляване негативното му отношение към ХУ? -За мен това е кауза. В нейна полза смятам, че е важно да се залага и да се популяризират  постиженията и успехите на ХУ, а не техните дефицити. Да се показва на обществото, че ресурсите му насочвани към тези хора не потъват, а дават резултат. 

- Какво ще направиш за интегрирането на нашата регионална с останалите такива организации, както и между основните и общински? -Мисля, че между сродните организации трябва да се поддържат контакти по-скоро за обмяна на опит и споделяне на добри практики, а интеграцията трябва да се осъществява с други обществени групи. В противен случай ще се капсулираме и ще изпаднем в изолация, което само ще ни навреди.

-Бих ти предложил да създадете във всички организации Клубове по интереси, както е в някои от съществуващите. Какво ще кажеш за това? -Би било добре, но това изисква съответната материална база с каквато на този етап не разполагаме.

-Получавате ли достатъчно съдействие и насоки за работа с хората от централното ръководство на СИБ? -Да. Получаваме своевременна информация и методически указания както за съответните дейности на СИБ, така също и по конкретни възникнали казуси.

-Какво самата ти би си пожелала за твоята бъдеща работа?, какво първо ще направиш в организацията? -Пожелавам си преди всичко да не се сблъсквам със сериозни здравословни проблеми както за мен самата, така и за близки, колеги и приятели и да съм в екип с коректни и толерантни хора, каквато се старая да съм и аз. Какво първо ще направя? Ще се огледам добре, за да се ориентирам в обстановката и „да стъпя здраво на земята“, за да разчитам на взаимно уважение и взаимно зачитане – залог за успешна работа -Пожелавам ти много здраве, борбеност, успешна бъдеща работа  като ръководител и да продължаваш да поддържаш неугасваща своята любов към хората с увреждания!
С Николинка Димитрова разговаря Румен Петков, организатор клуб

Незрящите от Плевен отбелязаха своя ден
На 13 октомври 2016 по традиция членовете на клуба на слепите на ул. Гренадирска 30, гр. Плевен  за поредна година отбелязаха Ден на белия бастун( 15 октомври). Това е ден в който незрящите не празнуват, а по един недвусмислен начин отбелязват и напомнят на обществото, че в него има и такива хора. Разбира се, това не означава, че са второ качество, а те са трудоспособни, пълноценни, хора с различни интереси и благодарение на упоритост преодоляват своя проблем. Затова трябва обществото да проявява по-голяма толерантност и разбиране към тях и проблемите им. Този ден бе и по-специален за членовете на ТСО на ССБ-Плевен поради това, че гости на събирането в клуба бяха общинските съветници г-жа Диана Данова и г-жа Любка Костова. Те заедно с останалите гости бяха посрещнати подобаващо. Председателят на Териториална организация на слепите Плевен Володя Христов с няколко встъпителни думи откри събитието, като поздрави членовете на организацията и гостите. Такива  пожелания имаше и от Председателя на РСО на ССБ-Плевен Павлин Ангелов. Общинските съветници разказаха за работата на Общински съвет-Плевен свързана с хората с увреждания и пожелаха на присъстващите здраве и борбеност,  упоритост при преодоляване на трудностите които им поднася зрителното увреждане. Те подариха за ползване в клуба кафе-машина. Вокалната група към организацията "Пей, сърце" поздрави всичките присъстващи с няколко песни от своя репертоар. Тук трябва да съобщим за предстоящото участие на групата в отбелязване на 160-та годишнина от читалищната дейност в България, което участие ще бъде в гр. София по покана на НЧ"Христо Смирненски-1945". След това всички се почерпиха със сандвичи, сладки, бонбони и безалкохолни напитки.

Седмица на диабета

Хроничното заболяване захарен диабет придобива мащабите на световна епидемия. От него страдат над 360 милиона души.  Всеки 10 секунди двама се разболяват от диабет, а  един човек умира от това коварно заболяване.  Годишно 7 милиона души се разболяват от диабет, от тях 70 000 са деца. Световната здравна организация предвижда към 2030 г. над 500 милиона да бъдат засегнати от болестта. В България според статистиката от това заболяване страдат около 500 000 . 40% от хората обаче не знаят, че имат диабет.

По повод Световния ден за борба със захарния  диабет- 14 ноември, Клиника по ендокринология на УМБАЛ „Д-р Георги Странски", с началник доц. д-р Катя Тодорова, организира „Дни на открити врати". Кампанията се осъществява с подкрепата на изпълнителния директор на УМБАЛ „Д-р Георги Странски" -Плевен. В рамките на инициативата в пет поредни дни от 7-ми до11-ти ноември 2016 г. в Клиниката по ендокринология бяха провеждани безплатни измервания на кръвна захар, гликиран хемоглобин на 30 човека, телесно тегло и обиколка на талията на болните със захарен диабет и бяха давани индивидуални консултации за постигане и поддържане на по-добър метаболитен контрол. Поканени за изследване са пациенти със захарен диабет първи и втори тип, изпратени в клиниката по препоръка от сдружението на диабетиците в града. Кулминацията на проведените мероприятия и събития бе на 12 ноември 2016, когато  в Плевен и София се проведоха паралелни мероприятия. Това стана на пл. Възраждане в града ни и в Борисовата градина-София. От 11 часа на площада свещеници от храм "Света Троица" отслужиха молебен за здраве и благополучие. След това присъстващите бяха поздравени от г-жа Даниела Илиева, Председател на БАД-Плевен, г-н Мартин Митев, Председател на Общински съвет-Плевен. Гост на събирането бе и г-жа Ралица Добрева, Областен управител на област Плевен. По инициатива на Сдружение "Култура без граници",  танцов клуб "Българско хоро"-Плевен, НЧ "Култура 2014"и Асоциация "Диабет"-Плевен и София организираха  "Сладко хоро" като паралелно честване на събитието, както писахме в началото. На площада бяха поканени  всички плевенски фолклорни клубове, диабетиците и всички плевенчани съпричастни с проблемите на тези болни и да участват в сладкото хоро. Това хоро е символ на единството на болните от диабет.Всеки един от участниците получи син балон, символ на борбата с болестта захарен диабет. Тука е мястото да информираме нашите читатели, че БАД-Плевен е с нова съдебна регистрация и вече е Сдружение с нестопанска цел "Диабет"-Плевен със структура Регионална организация и съответно прилежащи Териториални организации. На обяд този ден 100 членове на плевенската организация се събраха в "Завой клуб", където се проведе лекция на доц. д-р Тодорова, проведен диалог между лекари от клиниката и болни по въпросите на диабета. Имаше обяд с музика и веселие. Мотото на цялата кампания бе "И ние можем". В самия ден 14 ноември бе проведена пресконференция за всички електронни медии от града с участие на доц. д-р Тодорова и Даниела Илиева за събитията през изминалите дни и за мероприятията проведени за целият период от миналият 14-ти ноември. В офиса на сдружението председателката предлага нов вид подсладител "стевия". Идеята е, че той е от нов тип, от растителен произход с по-малко странично действие. Предстои и реализиране на програма "Хранене" условията за която са доходи до 350 лв. Ще бъдат раздадени хранителни пакети на 150 диабетика, отговарящи на условията.

Румен Петков, организатор клуб

Творчески портрет на поетесата Дора Куртева

На фона на активната дейност на Дора Куртева най-силната и страна са рециталите на авторското й творчество - стихове, балади и легенди. Те са й донесли на поетесата много награди и признание от различни конкурси. Дългогодишна мечта на авторката е да издаде творчеството си в книга. Преодолявайки многобройни пречки от различно естество, днес тя вече се радва на три книги.  „Душата ми е склад" 2015, "Целувката на врабче" 2015 и "  Уморени крила" 2016 са книгите събрали нейното поетично творчество. Читателите искат да имат тези книги, защото самобитния талант на Дора достига до най-нежните струни на човешката душа. А това, да има интерес е най-голямата награда за авторката и награда за сбъднатата й мечта.

На 19 октомври 2016 от 16.30 часа по инициатива и покана на творческо обединение "Зора" в изложбена зала "Дарения Светлин Русев" се състоя творчески портрет на поетесата Дора Куртева. Представянето на творбите от стихосбирките  и се превърна в истинско артсъбитие. То бе организирано и от НЧ "Пробуда 1990" гр. Плевен и неговия секретар Даниела Заркова. Стиховете бяха представени в обкръжението на изложбата от живопис и скулптура на различни автори предоставени на плевенския художник акад. Русев. За прекрасна поетична атмосфера се погрижиха участниците от вокална група "Северняшки ритми" с ръководител Надка Томова при КХУП ул. Гренадирска 34б. В тази група участва и самата поетеса Дора Куртева.  Галерията събра писатели от Плевен,членове на поетична група при КХУП Мизия "Поетично слово, много членове на КХУП ул. Гренадирска 34Б, гости и много приятели на Дора. Стиховете на писателката развълнуваха публиката, след като много стихове бяха прочетени от Нинка Дункова и Николинка Димитрова. Някои от дошлите на събитието споделиха личните си впечатления от стихосбирките и поздравиха авторката. Дора Куртева благодари на всички и каза, че й е изключително приятно, че представянето на стиховете й тази вечер попада в света на художници и скулптури. Вечерта завърши с много благодарности, букети цветя, разговори, а доброто настроение беше завладяло всички присъстващи.

Концерт посветен на народните будители

Първият ден на м. ноември е значима дата от националния календар на България. Това е празник за делото на българските просветители, книжовници, революционери и свети будители, стремеж към образование и книжовност.  Това е денят, когато всички ние отдаваме заслужено внимание и уважение на тези българи. Именно този ден самодейните колективи от клубовете на ул. Гренадирска 34Б и 30, а също и самодейният колектив от с. Крушовица избраха да изнесат концерт по покана на НЧ "Христо Смирненски 1945" София и с творческата изява и организация на Секретаря на НЧ "Пробуда 1990" Плевен Даниела Заркова. На 28 октомври 2016 автобусът отведе гостуващите колективи първо в храм-паметника "Св. Александър Невски", където бе разгледан храма и неговата крипта с постоянната изложба от български църковни икони със значима историческа стойност. Преди концерта в една от залите на Общински културен институт “Красно село”    се проведе другарска среща между плевенските инвалиди и техни съсъдбеници от кв. Белите брези-София и ръководството на читалището домакин-"Христо Смирненски 1945". На срещата гостите бяха поздравени от Секретаря на НЧ "Христо Смирненски 1945", Председател на клуба в Белите брези,  от Стоян Манолов, завеждащ отдел "Медико-организационен " при сиб-софия, Николинка  Димитрова, Председател на Регионална организация на СИБ-Плевен и Даниела Заркова, Секретар НЧ "Пробуда 1990"Плевен. На срещата присъства и главният редактор на "Кураж" Петя Митева. Вокалната група от Белите брези изнесе кратка художествена програма. След това започна тържествения концерт в голямата зала на комплекса.   Концертът бе посветен и по повод на 160 години читалищно дело в България. Инициатори са ръководствата на НЧ "Пробуда 1990"-Плевен, НЧ “Хр. Смирненски -1945” – гр. София, НЧ “Райко Алексиев – 1947” – гр. София, читалището в с. Крушовица, обл. Плевен, НЧ “Бели брези – 2005”, -Дом на културата Искър, Столична библиотека и  БЧК. Публиката се изправи на крака при  изпълнението на “Химн на народните будители” на хор “Сияние”  към НЧ “Райко Алексиев”, които откриха програмата .

. Концертът в по-голямата си част продължи с изпълнение на “ЖВГ ” Северняшки ритми” при НЧ ” Пробуда– 1990? и Клуб на хората с увреждания и пенсионера, ул. ” Гренадирска” 34 Б – гр. Плевен (худ. ръководител – Надка Томова, корепетитор – Емилия Кръстеваи) и вокална група към НЧ ” Развитие – 1907? – с. Крушовица (худ. ръководител – Надка Томова), Вокална група ” Пей сърце” към съюзната организация на слепите – гр. Плевен (худ. ръководител и корепетитор – Богомил Мицев. Програмата на плевенчани бе художествено оформена и подредена от г-жа Заркова, Секретар на плевенското читалище.

Румен Петков, организатор клуб
Five App позволява изпращане на съобщения с жестомимика

Приложението работи с Facebook Messenger, но може да бъде използвано и в разговор на живо 

Матеос Мах и Пьотър Полански създадоха приложение, което позволява изпращане на жестомимики. Първоначално идеята им започва като проект за изпращане на анимирани фигури, показващи хумористични жестове с ръка. Впоследствие терапевтът Синди Чен отправя молба към тях да преправят приложението си, така че да е от полза за хората с увреден слух. Програмистите успяват да съберат 150 хил. долара финансиране и 10 хил. потребителя, които дават живот на настоящото приложение Five App.
Програмата може да се използва от всички и улеснява комуникацията с хора с увреден слух. Създателите на проекта споделят, че жестомимичният език е универсален и се разпознава навсякъде по света.
Въвеждането на съобщението става чрез написване на текст, който впоследствие се конвертира в анимации с подходящите жестове. Приложението може да бъде инсталирано на iOS и Android и може да изпраща самостоятелни съобщения или да бъде свързано с Facebook Messenger. Освен жестове, малките анимирани герои могат да показват и емоции, като гняв, разочарование или радост. 
Системата може да бъде използвана и за комуникацията с хора с увреждания на живо, разменяйки смартфона, върху който е въведено съобщението.
Съставители: инж. Румен Петков 

